SKRIFTLIG FORESPØRGSEL E-2778/01

af Didier Rod (Verts/ALE), Alain Lipietz (Verts/ALE)og Pierre Jonckheer (Verts/ALE) til Kommissionen

(9. oktober 2001)

Om: Ejendomsret til eurologoet

Pressen(1)(2) har for nylig omtalt en strid, som ville kunne true indførelsen af euroen og koste Kommissionen flere millioner euro.

Ifølge disse artikler skulle Travelex, et datterselskab af Thomas Cook, have indledt en retssag for De Europæiske Fællesskabers Domstol i Luxembourg på grund af krænkelse af et varemærke, fordi der er lighed mellem eurosymbolet og dets eget logo, som skulle være registreret i 1989, dvs. syv år før valget af et symbol for euroen.

Travelex er ganske vist et vekselkontor, som uden tvivl har meget at tabe med den kommende indførelse af euroen, og det er ikke sikkert, at det vinder sin sag for De Europæiske Fællesskabers Domstol.

Uheldigvis er det ikke en sådan uvished, som nogle få uger før euroens lancering vil gengive vor fremtidige valuta kraft og troværdighed

Og hvordan er det muligt, at der tilsyneladende ikke er nogen i de europæiske institutioner, som indtil nu har bekymret sig om en sådan detalje? Det er simpelthen uforståeligt, når det drejer sig om noget så vigtigt

Det er så meget mere uforståeligt, som Harmoniseringskontoret for det indre marked (varemærker, mønstre og modeller) (http://www.oami.eu.int), hvis hjemsted er Alicante, er en europæisk institution, som officielt har til opgave at registrere fællesskabsvaremærker (Community trade marks) og i nær fremtid fællesskabsmønstre og modeller (designs). Hvad nytte er det så til i praksis?

Kan Kommissionen bekræfte disse påstande og redegøre for følgende punkter:

- Har Kommissionen foretaget behørige undersøgelser, navnlig i forbindelse med registrerede varemærker og mønstre, før der blev valgt et symbol for euroen?

- Blev Harmoniseringskontoret for det indre marked rådspurgt i den forbindelse?

- Hvis Harmoniseringskontoret for det indre marked ikke blev spurgt, var det så ikke dets pligt på eget initiativ at foretage en sådan undersøgelse, så snart der var valgt et symbol for euroen?

Råder Kommissionen mere generelt over en fortegnelse over de mærker og mønstre, den anvender? Er disse mærker og mønstre blevet registreret, og i så fald af hvilken organisation?

(1) Retssag bringer introduktionen af euroen i fare, artikel af Martin Banks i European Voice, bind 7, nr. 27 (5. juli 2001).

(2) Eurosymbolet som centrum for bizar ballade, artikel af Andrew Osborne i The Guardian (27. juli 2001).

Svar afgivet på Kommissionens vegne af Pedro Solbes Mira

(3. december 2001)

Kommissionen har kendskab til de foranstaltninger, Thomas Cook har indledt vedrørende eurologoet.

Eftersom hele sagen er indbragt for Fællesskabernes Ret i Første Instans, kan Kommissionen ikke udtale sig hverken skriftligt eller mundtligt om de forskellige emner, der er bragt på bane.

Ikke desto mindre finder Kommissionen ikke, at retssagen kan indvirke på datoen for indførelse af eurosedler og -mønter.

Med hensyn til den rolle Harmoniseringskontoret for Det Indre Marked (varemærker, mønstre og modeller) spiller, skal det anføres, at dets hovedopgave er at gennemføre registreringsprocedurer for fællesskabsvaremærker og i fremtiden fællesskabsmønstre og -modeller.

Dets beføjelser, som er nøje fastsat i de vedkommende fællesskabsbestemmelser, er udelukkende tekniske og omfatter ikke høring af tredjemand. Dette er ikke til hinder for, at disse tredjemænd kan konsultere de offentlige registre, kontoret fører med henblik herpå.

Med hensyn endelig til det ærede medlems mere almene spørgsmål om en fortegnelse over symboler skal det anføres, at Kommissionen for Fællesskaberne fører en liste over symboler, der er registreret som varemærker.